Pernille Skipper (EL), 2014-05-02:
Jeg står og gemmer mig.
Det her forslag har nogle konsekvenser, som også andre har sagt fra talerstolen før, nemlig at alle EU-borgere pludselig skal rende rundt med dokumentation i tasken for, hvornår de rejste ind i landet, og så har vi effektivt set den grænsekontrol, som Dansk Folkeparti ønsker, for enten skal man være så heldig at komme ind med en togbillet eller en flybillet, man så kan gemme, eller også skal man hen at have et stempel i sit pas.
Heller ikke på den her måde virker det særlig hensigtsmæssigt.
Og så kan I jo også godt alle sammen høre, at Enhedslisten ikke støtter det her forslag.
Jeg kunne godt tænke mig at tale lidt om det formål, der øjensynlig er med forslaget, for hvis man læser bemærkningerne, vil man se, at det handler om udenlandske hjemløse – mennesker, som ikke har noget sted at bo, mennesker, som bor i parker rundtomkring i Danmark, og som overlever ved at samle flasker, eller hvad de nu gør.
Det at kigge på de mennesker som sådan et problem, man helst bare vil sende ud af landet og lukke øjnene for, virker temmelig gammeldags og uden forståelse for menneskelige skæbner.
Mennesker, der kommer til Danmark, gør det – for langt de flestes vedkommende – fordi de har en drøm om at finde et arbejde og få et bedre liv for dem selv og måske nogle børn, de har derhjemme.
Rigtig mange af dem kommer til Danmark og har ikke forståelse for, at alting ikke kan lade sig gøre her, og at man ikke bare kan finde et arbejde.
Mange ender så med at bruge de få penge, de har, på at bo i Danmark, mens de søger arbejde, finder ikke noget, begynder at leve på gaden, og så ender de i en social deroute, som til sidst medfører nogle rigtig frygtelige menneskeskæbner.
Nogle af dem vil også ende med at være så udsatte, at de begår kriminalitet for at overleve og klare dagen og vejen.
Det er et problem, som i høj grad er et socialt problem, som vi kan løse, hvis vi vil, hvis vi vil indse problemerne.
Vi har flere gange fra Enhedslistens side foreslået, at vi opretter et rådgivningscenter for udenlandske arbejdsløse, altså at udlændinge, der kommer til Danmark, kan komme ind og få rådgivning om, hvad mulighederne egentlig er på det danske arbejdsmarked: Hvordan får man et sygesikringsbevis, hvis det er det, man skal have; hvis man endelig finder et arbejde, hvordan sørger man så for, at man kan få den bankkonto, der gør, at man kan få udbetalt sin løn osv.; og hvilke forventninger kan man egentlig have til det danske arbejdsmarked?
Det kan vi ikke finde flertal for.
Vi har også foreslået, at man laver et transitrum til udenlandske hjemløse, fordi rigtig mange af dem, som ender i en forhutlet tilværelse i parker og på gader i Danmark, jo sådan set gerne vil hjem, men har måske ikke engang pengene til rejsen, skammer sig måske over at komme tilbage, fordi de er endnu fattigere, end de var, da de rejste hjemmefra.
Men det ville selvfølgelig også indebære, at man begyndte at se dem som mennesker, og det ved jeg jo godt Dansk Folkeparti har en lille smule svært ved. Derudover vil jeg så til sidst sige, at jeg er begyndt at tænke over, hvad den praktiske effekt af det her ville være, hvad det egentlig er, Dansk Folkeparti gerne vil have ud af det her i forhold til udenlandske hjemløse, og det, der må være den logiske konsekvens, er jo, at politiet så skal køre rundt til parker og gader i Danmark, og så skal de udpege folk, som måske ser lidt anderledes ud, eller også bare alle, der er hjemløse, og spørge dem om, hvornår de er rejst ind i landet.
Hvis ikke de kan dokumentere det, skal vi starte en lang, lang sagsproces, som koster danske skatteydere mange penge, sådan at de kan blive sendt ud af landet med tvang.
1: Vil vi virkelig bruge politiets ressourcer på den måde?
2: Vil vi virkelig gerne have sådan et korps, der render rundt og samler hjemløse mennesker op og smider dem ud af landet?
Det her forslag hører hjemme i skraldespanden, men problemet hører hjemme i Socialudvalget og under socialministerens ressort.
Enhedslisten kan ikke støtte forslaget.